b'\n_START_ARTICLE_\nCasa Sunyer (Alcanar)\n_START_SECTION_\nDescripci\xc3\xb3\n_START_PARAGRAPH_\nLa casa \xc3\xa9s a la cantonada entre el carrer C\xc3\xa0lig -fa\xc3\xa7ana principal- i el carrer de Sebasti\xc3\xa0 Angl\xc3\xa9s -fa\xc3\xa7ana lateral i pati-. T\xc3\xa9 una planta, entres\xc3\xb2l, pis noble i golfes. A la fa\xc3\xa7ana principal hi podem observar la porta amb brancals i llinda de pedra -amb inscripci\xc3\xb3 "Casa Sunyer" al centre-. Sobre la llinda s\'aprecia l\'escut de la fam\xc3\xadlia, tamb\xc3\xa9 de pedra._NEWLINE_A nivell de l\'entres\xc3\xb2l hi ha una finestra petita a la dreta de la porta. Al pis principal hi ha un balc\xc3\xb3 i tres de m\xc3\xa9s petits a la golfa. A la fa\xc3\xa7ana lateral, a la part baixa del mur adquireix forma atalussada -d\'1 m. d\'al\xc3\xa7ada-. \xc3\x89s dividida en quatre nivells d\'obertures, corresponents a finestres irregulars en mida i forma que hi ha a la planta, entres\xc3\xb2l i primer pis. A les golfes hi ha quatre ulls de bou molt senzills, ovalats. Hi ha dues finestres de l\'entres\xc3\xb2l, de pedra, i una del primer pis amb balustrada. Tot el mur sembla fet amb ma\xc3\xa7oneria arrebossada, imitant carreus. A la part superior hi ha un volad\xc3\xads que imita una cornisa cl\xc3\xa0ssica._NEWLINE_A la part de darrere, t\xc3\xa9 una terrassa amb balustrada que d\xc3\xb3na a un pati interior.\n_START_SECTION_\nHist\xc3\xb2ria\n_START_PARAGRAPH_\nProbablement l\'edifici \xc3\xa9s del segle XIX i fou retocat el XX, com ho testimonia l\'arrebossat sense lliscar de la fa\xc3\xa7ana. No hi ha cap data que ens en pugui donar una refer\xc3\xa8ncia concreta, per\xc3\xb2 es pot establir aquesta hip\xc3\xb2tesi d\'acord amb l\'estructura de l\'edifici i la comparaci\xc3\xb3 amb les dates dels llindars de pedra que pertanyen a les cases del ve\xc3\xafnat._NEWLINE_El cognom Sunyer surt documentat a Alcanar des del 1604, en qu\xc3\xa8 \xc3\xa9s esmentat Tom\xc3\xa0s de Sunyer com a s\xc3\xadndic de la vila. Posteriorment, hi ha diverses not\xc3\xadcies diverses de matrimonis de representants de la fam\xc3\xadlia. Joaquim de Sunyer i de Viala, que vivia cap a 1920,  cavaller del Sant Sepulcre. _NEWLINE_Els propietaris nom\xc3\xa9s l\'habiten a temporades encara que es tracta de la casa pairal. Tamb\xc3\xa9 tenen una altra propietat a S\xc3\xb2l de Riu (al ve\xc3\xad terme municipal de Vinar\xc3\xb2s, Baix Maestrat)._NEWLINE_El 1991 la casa fou pintada de color siena, deixant el gris per la fusteria i les reixes.'